กระทรวงคมนาคม เตรียมรายงานคำพิพากษาศาลปกครองสูงสุด กรณีสั่งให้การรถไฟแห่งประเทศไทยคืนเงินชดเชยให้บริษัท โฮปเวลล์ ต่อที่ประชุมคณะรัฐมนตรี
กระทรวงคมนาคม เตรียมรายงานคำพิพากษาศาลปกครองสูงสุด กรณีสั่งให้การรถไฟแห่งประเทศไทยคืนเงินชดเชยให้บริษัทโฮปเวลล์ ต่อที่ประชุมคณะรัฐมนตรีรับทราบ พร้อมมั่นใจจะไม่กระทบต่อการโครงการก่อสร้างขนาดใหญ่ที่ดำเนินการอยู่ในปัจจุบันนายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยถึงแนวทางการแก้ไขปัญหากรณีศาลปกครองสูงสุด มีคำพิพากษาให้กระทรวงคมนาคม โดยการรถไฟแห่งประเทศไทย ปฏิบัติตามคำชี้ขาดของอนุญาโตตุลาการ เมื่อวันที่ 8 พฤศจิกายน 2551 สั่งให้การรถไฟแห่งประเทศไทยคืนเงินชดเชยให้กับบริษัทโฮปเวลล์ จากการบอกเลิกสัญญารวมเป็นเงิน 11,888 ล้านบาท พร้อม ด้วย ดอกเบี้ยร้อยละ 7.5 ต่อปี ว่า วานนี้ (23 เม.ย) ได้เชิญผู้บริหารการรถไฟแห่งประเทศไทย รายงานข้อมูลเบื้องต้น โดยขณะนี้ยังไม่ได้เสนอแนวทางที่จะดำเนินการที่ชัดเจนแต่อย่างใด เนื่องจากต้องรอผลการประชุมจากคณะกรรมการการรถไฟ หรือ บอร์ด รฟท.ในวันที่ 26 เมษายนนี้ จึงสั่งการให้ เร่งพิจารณาข้อเท็จจริงของผลคำพิพากษาของศาลว่าจะต้องดำเนินการอย่างไรพร้อมหาแนวทางการเจรจาในการชำระหนี้ เนื่องจากคำพิพากษาดังกล่าวถือว่าสิ้นสุดแล้วแม้ปัญหาดังกล่าวไม่ได้เกิดขึ้นในรัฐบาลชุดนี้ก็ตาม จากนั้นให้รายงานผลการประชุมต่อกระทรวงคมนาคม เพื่อที่เสนอต่อที่ประชุมคณะรัฐมนตรี โดยเร็ว ทั้งนี้การรถไฟฯ จะต้องเร่งสรุปแนวทางเนื่องจาก คำสั่งศาลให้ดำเนินการให้แล้วเสร็จภายใน 180 วัน อย่างไรก็ตาม ในการประชุม คณะรัฐมนตรีวันนี้ (24 เม.ย) กระทรวงคมนาคมจะรายงานให้ คณะรัฐมนตรีรับทราบด้วยรัฐมนตรีว่าการกระทรวงคมนาคม ยังเปิดเผยถึงการลงทุนโครงการต่าง ๆ ของการรถไฟฯ ในขณะนี้ด้วยว่า จะไม่มีผลกระทบ โดยต้องเดินหน้าต่อ ตามขั้นตอนที่กฎหมายกำหนด แต่อาจตะต้องทบทวนแผนฟื้นฟูการรถไฟใหม่ เนื่องจากมีภาระหนี้เพิ่มจากปัจจุบันที่การรถไฟฯมีหนี้สะสมอยู่แล้วกว่า 100,000 ล้านบาท